Sulík, Richard, predseda NR SR (2010-08-04):
Zrejme sa to nestáva často, že je potlesk od opozície, takže ďakujem. Áno, je pravda, veď bol som aj tam pri tom, že rekordný rast bol, čo teda bola číra zotrvačnosť tej predošlej vlády, keďže minulá vláda napr. mala o 150 mld. korún vyššie daňové príjmy po zohľadnení inflácie a to len za prvých tridsať mesiacov. Venoval som sa týmto číslam, bol som predsa poradcom Jána Počiatka. Bola to skutočne len zotrvačnosť. A myslím si, že Ján Počiatek to veľmi dobre vie. Okrem teda toho rastu, ktorý v prvom roku bol, zanechala minulá vláda najmä veľa, veľa problémov. To, čo sa dá hodnotiť ako pozitívne, to boli práve projekty, ktoré minulá vláda dotiahla po tej predošlej (napr. euro alebo Schengen). Jediný projekt, ktorý minulá vláda robila, úplne samostatný bolo mýto. To bol jediný váš samostatný projekt. Toľko na úvod. Nechajme to tak. Samozrejme, ide o budúcnosť. Takže našťastie pre Slovensko a pre životnú úroveň Slovákov táto doba temna z môjho pohľadu, táto doba hrozného odborného diletantizmu skončila a máme pred nami programové vyhlásenie novej vlády, vlády, ktorá opäť má snahu niečo po sebe zanechať. Samozrejme, opäť sa spravia nejaké chyby. Jednoducho len ten, kto nič nerobí, žiadne chyby nespraví. Ale čo mňa teda veľmi teší, je tu tá základná snaha neodísť odtiaľto s hanbou. A tie štyri roky budú veľmi náročné. Samozrejme, naši predchodcovia veľa sľubovali, sľubovali na dlh. Tie dlhy väčšine ľuďom nie sú známe, aké tie dlhy sú vysoké, ale pár ľudí to vie aj od vás. Moji kolegovia budú hovoriť viac k rôznym kapitolám programu. Ja by som chcel spomenúť iba dve veci, a to transparentnosť a korupciu. Druhá vec, ku ktorej by som chcel povedať pár slov, je zásadná reforma odvodov, moja srdcová záležitosť. A o transparentnosti naozaj teda nedá sa povedať, že by kvitla za posledné štyri roky. Zažívali sme vybielené a vyčiernené zmluvy a utajené a hentaké a onaké. Jedno z mojich prvých rozhodnutí v Národnej rade bolo, že Národná rada nesmie uzavrieť zmluvu, ktorá neobsahuje vetu, že v tejto zmluve všetky dodatky a všetky prílohy budú automaticky zverejnené bez ďalšieho súhlasu. Takisto korupcia, samozrejme, bola v podstate vždy za posledných dvadsať rokov (Potlesk.) Ale dneska sa mi darí s tým potleskom od opozície. Ďakujem druhýkrát. Za posledné štyri roky sme ale zažili korupciu v takých rozmeroch, že mne by sa o tom nikdy nebolo snívalo. To boli až absurdné, až groteskné scény, ako sa kradlo. To mi je veľmi ľúto, že takto ďaleko to dospelo. A ja osobne som presvedčený, že keď pred desiatimi rokmi, alebo jedenástimi, Robert Fico zakladal stranu Smer, že toto jeho úmysel nebol. Často som rozmýšľal, čo je za posledné štyri roky pre Slovensko to horšie, či tá korupcia alebo tie zlé ekonomické riešenia. A dospel som k záveru, že sú to tie zlé ekonomické riešenia, ktoré minulá vláda robila. A práve v tom to bude lepšie. No ale odbočil som od tej transparentnosti. Jedna z veľkých ambícii tejto vlády je práve tá transparentnosť. Žijeme v dobe internetu a v dobe, keď internet je samozrejmosťou. Mať niečo ako nástenkový tender, to je veľká ukážka veľkej hanby. Preto teda mám nádej a som rád, že aj programové vyhlásenie vlády k tomuto zaujíma veľmi jasné stanovisko, je to transparentnosť a boj proti korupcii, že je to vnímané ako veľmi dôležitý krok. A som presvedčený, že práve v tomto vláda pod vedením Ivety Radičovej urobí veľmi veľa. Druhý bod, o ktorom by som chcel povedať pár slov, je zásadná reforma odvodov. Treba povedať, že náš sociálny systém dlhodobo sa vyvíja nedobre, ale za posledné štyri roky sa to zhoršilo. Ako som vravel, ja som síce predošlú vládu kritizoval za reformu, teda tú predpredošlú, ale aj predošlú kritizujem za to, že nič v tom nespravila, napr. že nezastavila vnášanie zásluhovosti a tým pádom uberanie solidarity v 1. pilieri, čo stúpa o 4 % ročne. Stačilo málo na to, aby to bolo zastavené. A tu si veľa sľubujem, že naozaj za najbližšie štyri roky spravíme zásadnú reformu odvodov, kedy vnesieme do 1. piliera solidárnosť, kedy spravíme systém jednoduchším a spravodlivejším, k tomu všetky tie ďalšie technické veci, ako je zjednotenie vymeriavacích základov, zjednotenie miesta výberu, presun odvodovej povinnosti na zamestnanca a súčasné navýšenie hrubej mzdy. Toto je to, čo mňa veľmi teší, že sa to nachádza v programovom vyhlásení vlády a kde teda aj ja osobne v rámci mojich možností budem mať snahu k tomuto prispieť. Viem, že táto vláda, lebo z nej poznám všetkých osobne, niektorých už roky, má dostatočne vysoký odborný potenciál na to, aby tieto náročné projekty zrealizovala. Som rád, že práve Iveta Radičová vedie túto vládu. Viem, že sa jej podarí neurobiť chybu druhej vlády Mikuláša Dzurindu, kedy jednoducho nebol kladený dostatočný dôraz na komunikáciu pri reformách a kedy niektoré, treba to aj povedať, kroky boli jednoducho necitlivé a, samozrejme, naši politickí súperi to veľmi šikovne využili. Túto chybu Iveta Radičová určite nespraví. Samozrejme, nedá sa čakať, že by bola odborník na všetko, to nie je nikto z nás, ale čo vnímam ako jej veľkú výhodu, je prednosť, že má dostatočne veľa empatie na to, aby vedela posúdiť, ktoré kroky sú tie správne a ktoré buď radšej odložiť alebo spraviť v súčinnosti s inými krokmi. A by som uzavrel moju reč jedným slovom. Som rád, že Slovensku sa blýska na lepšie časy. Veľmi pekne vám ďakujem. (Potlesk.)